Broj: 711-I-1848-P-110/21-09-11

Zagreb, 15. listopada 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave podnesene protiv** **dužnosnika Ivana Radića, zastupnika u Hrvatskom saboru**,na 145. sjednici, održanoj dana 15. listopada 2021.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Ivana Radića, zastupnika u Hrvatskom saboru, neće se pokrenuti, jer iz prikupljenih podataka i dokumentacije, a u vezi okolnosti prijenosa upravljačkih prava na temelju udjela u kapitalu trgovačkog društva TLOCRT d.o.o. te u vezi eventualnog stupanja u poslovne odnose navedenog društva s Kliničkim bolničkim centrom Osijek i drugim pravnim osobama u vlasništvu jedinica lokalne i područne (regionalne) samouprave, ne proizlazi da bi dužnosnik počinio povredu neke od odredbi ZSSI-a.**

Obrazloženje

Povjerenstvo je dana 10. svibnja 2021.g., pod brojem 711-U-1717-P-110/21-01-2, zaprimilo neanonimnu prijavu protiv dužnosnika Ivana Radića, zastupnika u Hrvatskom saboru. U prijavi se u bitnom navodi kako je dužnosnik počinio povredu članka 16. stavka 1. i stavak 3. Zakona o sprječavanju sukoba interesa. U prijavi se navodi da je dužnosnik dana 28. prosinca 2011.g. Izjavom o osnivanju osnovao trgovačko društvo TLOCRT d.o.o. za završne radove u građevinarstvu te se u Registru upisuje kao jedini član i direktor Društva. Dana 28. prosinca 2015.g. dužnosnik je izabran u Hrvatski Sabor na dužnost saborskog zastupnika. Dana 29. prosinca 2015.g. prenosi svoj poslovni udio na Juricu Radića (oca), te se Jurica Radić upisuje kao jedini član i direktor Društva. Dana 14. listopada 2016.g. Ivanu Radiću prestaje mandat u Saboru te dana 10. studenog 2017.g. Jurica Radić vraća Ivanu Radiću poslovni udio u Društvu te se Ivan Radić ponovno upisuje kao jedini član trgovačkog društva TLOCRT d.o.o. Dana 20. svibnja 2020.g. raspisuju se izbori za zastupnike u Hrvatskom Saboru, a dana 13. srpnja 2020.g. Ivan Radić ponovno prenosi poslovni udio u trgovačkom društvu TLOCRT d.o.o. na Juricu Radića (oca), te se Jurica Radić upisuje kao jedini član i direktor Društva. Dana 22. srpnja 2020.g. Ivan Radić je izabran na dužnost saborskog zastupnika.

U prijavi se također navodi kako prijavitelj ima saznanja da je trgovačko društvo TLOCRT d.o.o. od 2015.g. poslovalo i/ili surađivalo s Kliničkim bolničkim centrom Osijek i drugim pravnim osobama koje su u posrednom ili neposrednom vlasništvu jedinica lokalne i područne regionalne samouprave.

Podnositelj je dana 10. svibnja 2021.g. dostavio Ugovore o prijenosu poslovnog udjela od 29. prosinca 2015.g. i od 10. studenog 2017.g.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 3. ZSSI-a je propisano je da su zastupnici u Hrvatskom saboru dužnosnici u smislu odredbi ZSSI-a, dok je podstavkom 39. propisano da su općinski načelnici i njihovi zamjenici dužnosnici u smislu odredbi ZSSI-a. Uvidom u Registar dužnosnika utvrđeno je da je Ivan Radić obnašao dužnost zastupnika u Hrvatskom saboru od 28.12.2015.g. do 14.10.2016.g. te da istu dužnost obnaša od 22.7.2020.g., kao i da od 4.6.2021.g. obnaša i dužnost gradonačelnika Grada Osijeka. Stoga je i Ivan Radić, povodom obnašanja ovih dužnosti, obvezan postupati po odredbama ovog Zakona.

Člankom 4. stavkom 2. ZSSI-a propisano je da je član obitelji dužnosnika u smislu tog Zakona, bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika. stavkom 5. navedenog članka propisano je da su povezane osobe u smislu ovog Zakona članovi obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima. Ova zabrana, u odnosu na trgovačka društva propisana je beziznimno.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 7., 8., 9., 14. i 17. navedenog Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 16. stavkom 1. ZSSI-a propisano je da je dužnosnik koji ima 0,5% i više dionica, odnosno udjela u vlasništvu (kapitalu trgovačkog društva) za vrijeme obnašanja javne dužnosti obvezan prenijeti svoja upravljačka prava na temelju udjela u kapitalu društva na drugu osobu, osim na osobe iz članka 4. stavka 5. ovog Zakona, ili posebno tijelo. Ta osoba, odnosno posebno tijelo (povjerenik) djelovat će glede ostvarivanja članskih prava i udjela u društvu u svoje ime, a za račun dužnosnika. Povjerenik se smatra s dužnosnikom povezanom osobom u smislu članka 4. stavka 5. ovog Zakona. Za vrijeme dok su njegova upravljačka prava u trgovačkim društvima prenesena na drugu osobu ili posebno tijelo, dužnosnik ne smije davati obavijesti, upute, naloge ili na drugi način biti u vezi s tom osobom ili tijelom te time utjecati na ostvarivanje prava i ispunjavanje obveza koji proizlaze iz članskih prava u tim društvima. Dužnosnik ima pravo da ga se jedanput godišnje obavještava o stanju trgovačkih društava u kojima ima udjele (stavak 4.)

Člankom 16. stavkom 3. ZSSI-a propisano je ako trgovačko društvo iz stavka 1. ovog članka putem javnog natječaja ili na drugi način stupa u poslovni odnos s državnim tijelima ili s jedinicama lokalne, odnosno područne (regionalne) samouprave ili s trgovačkim društvima u kojima Republika Hrvatska ili jedinica lokalne, odnosno područne (regionalne) samouprave ima upravljački udio, o takvom je poslovnom događaju dužno obavijestiti Povjerenstvo.

Uvidom u dostavljene Ugovore o prijenosu poslovnog udjela od 29. prosinca 2015.g. i od 10. studenog 2017.g. utvrđeno je kako je dužnosnik Ivan Radić 29. prosinca 2015.g. prenio na Juricu Radića svoj poslovni udio u trgovačkom društvu TLOCRT d.o.o. i to bezteretno i bez naknade. Jurica Radić je potom Ugovorom od 13. srpnja 2020.g. vratio poslovni udio u vlasništvo dužnosnika, također bez ikakve naknade. Nastavno na navedeno Povjerenstvo je izvršilo uvid u podatke Sudskog registra Trgovačkog suda u Osijeku iz kojih je utvrđeno kako je dužnosnik bio jedini osnivač trgovačkog društva TLOCRT d.o.o., OIB: 79512129297 od osnivanja društva 2011.g. do prijenosa poslovnog udjela na Juricu Radića, koja promjena je provedena u Registru u siječnju 2016.g. Potom je Jurica Radić prenio poslovni udio nazad na dužnosnika Ivana Radića, što je u Registru provedeno u studenom 2017.g., da bi dužnosnik ponovo prenio poslovni udio na Juricu Radića, što je provedeno u Registru u srpnju 2020.g.

Gore navedeno proizlazi i iz očitovanja društva TLOCRT d.o.o. koje je zatražilo Povjerenstvo. U istom se navodi da je Ivan Radić imao poslovne udjele u navedenom trgovačkom društvu od 28. prosinca 2011.g. (30.studenog 2011. izjava o osnivanju) do 29. prosinca 2015.g. te potom od l0.studenog 2017.g. do 13. srpnja 2020.g. U navedenim razdobljima Ivan Radić imao je 100% vlasnički udio. Navedeno proizlazi i iz izvoda iz Knjige poslovnih udjela društva TLOCRT d.o.o. koje je dostavljeno Povjerenstvu.

Povjerenstvo napominje kako obveza iz članka 16. stavka 1. ZSSI-a postoji za dužnosnike za vrijeme obnašanja dužnosti iz članka 3. ZSSI-a. U predmetnom slučaju dužnosnik Ivan Radić je poslovni udio u društvu TLOCRT d.o.o. prenio na Juricu Radića prije nego što je stupio na dužnost zastupnika u Hrvatskom saboru u prosincu 2015.g. te nije imao udio u navedenom društvu za vrijeme obnašanja te dužnosti (koju je obnašao do listopada 2016.g.). Nakon prestanka obnašanja dužnosti saborskog zastupnika dužnosnik je ponovo postao vlasnik, da bi zatim udio ponovo prenio na Juricu Radića u srpnju 2020.g. kada je ponovo stupio na istu dužnost u Hrvatskom saboru 8u drugom mandatu) i od tad nije vlasnik navedenog društva. Drugim riječima, dužnosnik za vrijeme trajanja obnašanja dužnosti nije bio vlasnik trgovačkog društva TLOCRT d.o.o. Obveza iz članka 16. postoji za one dužnosnike koji imaju udjele u kapitalu trgovačkog društva. Budući da dužnosnik Ivan Radić nije imao udjele u društvu TLOCRT d.o.o. za vrijeme dok je bio dužnosnik nije niti mogao prenijeti svoja upravljačka prava na temelju udjela u društvu pa nije niti moglo doći do povrede članka 16. stavka 1. ZSSI-a. Povjerenstvo pritom napominje kako nije ispitivalo navode je li Jurica Radić dužnosnikov otac, budući da prijenos vlasništva na povezanu osobu nije zabranjen odredbama ZSSI-a.

Nadalje, Povjerenstvo je izvršilo uvid u podnesena Izvješća o imovinskom stanju dužnosnika Ivana Radića od 28.01.2016., 13.11.2016., 10.09.2020., 26.03.2021. i 2.7.2021.g. te je utvrdilo kako je dužnosnik je ove promjene na svojoj imovini, nastale otuđenjem i stjecanjem poslovnog udjela u društvu TLOCRT d.o.o. na ispravan način i u zakonom propisanim rokovima prijavio Povjerenstvu.

Povjerenstvo je dalje iz podataka Sudskog registra utvrdilo kako je dužnosnik u određenim razdobljima obavljao poslove direktora društva TLOCRT d.o.o., a s obzirom na zabranu iz članka 14. stavka 1. ZSSI-a, koja sukladno članku 20. stavku 3. počinje danom stupanja na dužnost i traje dvanaest mjeseci od dana prestanka obnašanja dužnosti. Tako je utvrđeno kako je dužnosnik obavljao poslove direktora od osnivanja društva TLOCRT d.o.o. do 29. prosinca 2015.g., kad je opozvan, zatim je ponovo imenovan 21. studenog 2018.g. te opozvan 13. srpnja 2020.g. Iz navedenog proizlazi kako dužnosnik nije obavljao poslove direktora za vrijeme obnašanja dužnosti zastupnika u Hrvatskom saboru, kao niti u razdoblju od 12 mjeseci od prestanka obnašanja dužnosti. Slijedom navedenog nisu utvrđene okolnosti koje bi ukazivale na moguću povredu članka 14. stavka 1. u vezi s člankom 20. stavkom 3. ZSSI-a.

U odnosu na poslovne odnose trgovačkog društva TLOCRT d.o.o., Povjerenstvo je zatražilo očitovanja Hrvatskog sabora i Grada Osijeka jesu li stupali u poslovne odnose za vrijeme dok je dužnosnik obnašao dužnost u navedenim tijelima javne vlasti. Iz očitovanja Hrvatskog sabora od 25. kolovoza 2021.g. i Grada Osijeka od 24. kolovoza 2021.g. utvrđeno je kako navedena tijela nisu stupala u poslovne odnose s društvom TLOCRT d.o.o. za vrijeme mandata dužnosnika. U odnosu na moguće poslovne odnose s Kliničkim bolničkim centrom i/ili drugim jedinicama lokalne odnosno područne (regionalne) uprave Povjerenstvo nije tražilo podatke budući da dužnosnik u obnašanju njegovih dužnosti nije bio u mogućnosti sudjelovati ili odlučivati o istima. U konačnici se navodi kako je odredbom članka 42. ZSSI-a propisana mogućnost izricanja sankcije samo za povredu (između ostalog) članka 16. stavka 1. i 4., ali ne i za povredu stavka 3. istog članka kojim se propisuje obveza obavještavanja o poslovnim odnosima s državnim tijelima ili s jedinicama lokalne, odnosno područne (regionalne) samouprave ili s trgovačkim društvima u kojima Republika Hrvatska ili jedinica lokalne, odnosno područne (regionalne) samouprave ima upravljački udio.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Ivan Radić, elektroničkom dostavom
2. Podnositelju prijave, putem dostavljene e-mail adrese
3. Objava na internetskoj stranici Povjerenstva
4. Pismohrana